Geld met wynproe ingesamel vir herbou van tolhuis | Netwerk24
Deur Jackie Kruger 21 November 2018 08:04
'n Wynproe word Donderdag in die George-museum gehou om geld in te samel sodat die tolhuis in die Montagupas, wat verlede maand in 'n groot veldbrand in puin gelê is, herbou kan word.
Die binnekant van die tolhuis in die Montagupas ná die brand. Foto: Jackie Kruger
"Dit is ons eerste groot insameling vir die tolhuis," sê Gerda Stols, voorsitter van die organisasie Vriende van die Tolhuis wat die tolhuis restoureer. "Herold Wyne het vir ons spesiaal 'n witwyn gebottel wat as die 'Toll House' bekend sal staan."
Die tolhuis het op 29 Oktober afgebrand nadat 'n veldbrand by Herold ontstaan en in die Outeniekwaberge versprei het.
Die tolhuis is 173 jaar oud en was die huis van die tolgaarder en sy gesin in die Montagupas. Die Vriende van die Tolhuis is in 2015 deur die Federasie van Afrikaanse Kultuurvereniginge (FAK) vereer vir sy restourasieprojek om die historiese baken vir die nageslag te bewaar. Die Wes-Kaapse Erfenisraad het toestemming vir die restourasie gegee. Die tolhuis is in 1971 tot 'n nasionale gedenkwaardigheid verklaar.
Volgens Stols begin die geleentheid om 18:30 in die Sayer-saal van die George-museum en moet mense hul eie wynglase saambring. Toegang beloop R120 per persoon.